**РЕПУБЛИКА СРБИЈА – АП ВОЈВОДИНА**

**ОПШТИНА АДА**

**ОПШТИНСКО ВЕЋЕ**

**Број: 020-5-168/2024-03**

**Датум: 19.11.2024. године**

**А Д А**

На основу члана 56. став 1. Закона о локалној самоуправи („Службени гласник РС'“, бр. 129/2007, 83/2014 - др. закон, 101/2016 - др. закон, 47/2018 и 111/2021 - др. закон), члана 95. Закона о запосленима у аутономним покрајинама и јединицама локалне самоуправе („Службени гласник РС“, бр. 21/2016, 113/2017, 113/2017-др.закон, 95/2018, 114/2021 и 92/2023), члана 3. став 2. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе („Службени гласник РС“, бр. 107/2023), 83. став 1. Статута општине Ада („Службени лист општине Ада“, бр. 11/2019, 20/2019 и 32/2020), Општинско веће општине Ада, на седници одржаној дана 19.11.2024. године, доноси

**РЕШЕЊЕ**

**О ПОПУЊАВАЊУ ПОЛОЖАЈА НАЧЕЛНИКА ОПШТИНСКЕ УПРАВЕ**

**ОПШТИНЕ АДА СПРОВОЂЕЊЕМ ЈАВНОГ КОНКУРСА**

I

У Општинској управи општине Ада, спровођењем јавног конкурса попуњава се положај у I групи: Начелник Општинске управе.

Наведено радно место је предвиђено чланом 11. Правилника о организацији и систематизацији радних места органима, службама и организацијама општине Ада, број: 020-5-178/2022-03 од 23.12.2022. године, за које је прописан следећи опис послова, као и услови:

Опис послова: Руководи и координира радом Општинске управе; планира, усмерава и надзире рад Општинске управе; усклађује рад организационих јединица Општинске управе и обезбеђује њено функционисање као јединственог органа; остварује сарадњу организационих јединица у оквиру Општинске управе; обавља и друге послове у складу са законом, Статутом општине, одлукама Скупштине општине, Општинског већа и Председника општине. За свој рад и рад Општинске управе одговара Општинском већу и Председнику општине.

Услови: стечено високо образовање из научне области правне науке на основним академским студијама у обиму од најмање 240 ЕСПБ, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, положен државни стручни испит, најмање пет година радног искуства у струци, познавање рада на рачунару (MS Office пакет и интернет), као и потребне компетенције за обављање послова радног места.

Поред наведених услова, кандидат мора да испуњава и следеће опште услове:

* да је пунолетан држављанин Републике Србије;
* да није правоснажно осуђиван на безусловну казну затвора од најмање шест месеци;
* да му раније није престајао радни однос у државном органу, односно органу аутономне покрајине или јединице локалне самоуправе због теже повреде дужности из радног односа.

Положај се попуњава на период од пет година.

Место рада: Општинска управа општине Ада, Трг ослобођења 1, 24430 Ада.

II

Јавни конкурс се оглашава у року од 8 дана од дана доношења Решења попуњавању положаја начелника Општинске управе општине Ада.

III

Јавни конкурс се оглашава на интернет презентацији Општине Ада и огласној табли Општинске управе општине Ада.

IV

Обавештење о оглашеном јавном конкурсу и адреса интернет презентације на којој је оглашен конкурс објавиће се у дневном листу „Курир“, односно дневном листу „Мagyar Szó“.

V

Ова Решење ступа на снагу даном доношења, а објавиће се на интернет презентацији Општине Ада и огласној табли Општинске управе општине Ада.

О б р а з л о ж е њ е

У Општинској управи општине Ада упражњено је радно место: Начелник Општинске управе.

Радно место из тачке 1. овог решења предвиђено је чланом 11. Правилника о организацији и систематизацији радних места органима, службама и организацијама општине Ада, број: 020-5-178/2022-03 од 23.12.2022. године.

Чланом 56. став 1. Закона о локалној самоуправи („Службени гласник РС'“, бр. 129/2007, 83/2014 - др. закон, 101/2016 - др. закон, 47/2018 и 111/2021 - др. закон) прописано је да начелника општинске управе поставља општинско веће, на основу јавног огласа, на пет година.

Чланом 95. Закона о запосленима у аутономним покрајинама и јединицама локалне самоуправе („Службени гласник РС“, бр. 21/2016, 113/2017, 113/2017-др.закон, 95/2018, 114/2021 и 92/2023) прописано је да јавни конкурс за попуњавање положаја оглашава Веће.

Чланом 3. став 2. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе („Службени гласник РС“, бр. 107/2023) прописано је да решење о попуњавању положаја доноси орган надлежан за постављење лица на положај, односно лице које је надлежно да у складу са посебним прописом предложи кандидата за постављење на положај.

Чланом 83. став 1. Статута општине Ада („Службени лист општине Ада“, бр. 11/2019, 20/2019 и 32/2020) прописано је да начелника Општинске управе поставља Општинско веће, на основу јавног огласа, на пет година.

Како је положај начелника Општинске управе непопуњен, неопходно је спровести јавни конкурс ради попуњавања истог, те је одлучено као у диспозитиву решења.

Председник Општинског већа

општине Ада,

Золтан Билицки